钦定古今图书集成/理学汇编/学行典/第131卷 > 书经 > 《舜典》
## 钦定古今图书集成/理学汇编/学行典/第131卷 > 书经 > 《舜典》

温恭允塞。

〈蔡传〉和粹而恭敬，诚信而笃实。〈大全〉王氏日休曰：“温恭而继以允塞”，若温恭而不允塞，则徒事外貌者，岂圣人之温恭。

钦哉，钦哉，惟刑之恤哉。

〈大全〉陈氏《雅言》曰：不钦则或失之于怠慢，不恤则或失之于惨刻，二者刑之所由，不得其平也，故必主之以钦，而加之以恤，此《传》所谓“钦恤之心，未始不行乎其闲”者也。

《敬敷五教》在宽。

〈大全〉朱子曰：“圣贤于事无不敬，而此又其大者，故特以敬言之。”　陈氏大猷曰：“以敬为主，则所以教之者无不至，特虑其失之迫耳，故言在宽，宽得无纵弛之患乎？”曰：主于敬而行之以宽，自不至纵弛也。

夙夜惟寅，直哉惟清。

〈蔡传〉《夙，早》寅，敬畏也。直者，心无私曲之谓。人能敬以直内，不使少有私曲，则其心洁清而无物欲之污，可以交于神明矣。〈大全〉陈氏经曰：夙夜者，自早至暮，无时而不寅，亦无时而不直，清也。此时之心，即天神地祇人鬼之心。　陈氏曰：心者神明之舍，所以交于神明之本也，敬则能直内，直内则清明在躬，敬其本而直清其效也。

钦哉惟时亮天功。

〈大全〉陈氏雅言曰：二十有二人之职，皆天之职也。典天叙，礼天秩，服天命，刑天讨，无一事之不本于天。天有是事，则人有是官，天不自为而人代之。帝舜于此语以“钦哉亮天功”者，欲使知所敬也。